เบิกจ่ายงบลงทุนทรุด ฉุดศก.เหนือฝืดหนัก
เบิกจ่ายงบลงทุนฝืด ภาคเกษตร-อุตสาหกรรมหด ฉุดเศรษฐกิจภาคเหนือปลายปีชะลอเกินคาด
19 ม.ค. 2558

เบิกจ่ายงบลงทุนฝืด ภาคเกษตร-อุตสาหกรรมหด ฉุดเศรษฐกิจภาคเหนือปลายปีชะลอเกินคาด
ธนาคารแห่งประเทศไทย (ธปท.) เปิดเผยภาวะเศรษฐกิจการเงินภาคเหนือเดือน พ.ย. 2557 ว่า เศรษฐกิจชะลอตัวลงจากเดือนก่อนมากกว่าที่คาดการณ์ไว้ และชะลอตัวลงในทุกด้านยกเว้นเพียงภาคการท่องเที่ยวเท่านั้น หลังจากที่การเบิกจ่ายงบประมาณลงทุนของรัฐบาลชะลอตัวลงมาก แม้จะมีความพยายามเบิกจ่ายเพื่อการปรับปรุงซ่อมสร้างมากขึ้นก็ตาม
รายงานระบุว่าดัชนีการอุปโภคบริโภคภาคเอกชนหดตัวลงจากช่วงเดียวกันของปีก่อน 2.7% ท่ามกลางรายได้เกษตรกรที่หดตัวลงต่อเนื่อง 10.7% ตามดัชนีผลผลิตสินค้าเกษตรที่ลดลงต่อเนื่องเช่นกัน โดยการบริโภคสินค้าในหมวดยานยนต์ยังลดลง จากกำลังซื้อภาคครัวเรือนที่ซบเซา ประกอบกับรายได้เกษตรกรและความเชื่อมั่นของผู้บริโภคลดลงจากเดือนก่อน ทำให้ยังระมัดระวังการใช้จ่าย 
อย่างไรก็ดี การทำงานล่วงเวลาของแรงงานนอกภาคเกษตร การจ่ายเงินโครงการช่วยเหลือชาวนา และการจับจ่ายใช้สอยของนักท่องเที่ยว มีส่วนช่วยให้การอุปโภคบริโภคกระเตื้องขึ้นบ้างจากเดือนก่อนหน้าที่หดตัวไปถึง 3.9%
ขณะที่การลงทุนภาคเอกชนหดตัวลง 4.1% จากช่วงเดียวกันของปีก่อน และแย่กว่าในเดือน ต.ค. ซึ่งหดตัวอยู่ที่ 1.9% จากยอดขายวัสดุก่อสร้างลดลงและผู้ประกอบการยังชะลอการลงทุนใหม่ ส่วนดัชนีผลผลิตอุตสาหกรรมหดตัวถึง 7.3% ในขณะที่เดือนก่อนหน้ายังขยายตัวได้อยู่เล็กน้อยที่ 1.9% ส่วนมูลค่าการส่งออกโตได้เพียง 2.2% และมูลค่าการนำเข้าหดตัวลง 4.4% 
ทั้งนี้ พบว่าการใช้จ่ายของภาครัฐหดตัวลงมากที่สุดถึง 34.9% จากช่วงเดียวกันของปีที่แล้ว ทั้งที่ยังขยายตัวได้ 7.9% ในเดือน ต.ค. โดยเป็นผลจากฐานที่สูงในปีก่อน ที่มีการโอนเงินอุดหนุนให้องค์กรปกครองส่วนท้องถิ่นและสถาบันการศึกษาจำนวนมาก  
อย่างไรก็ดี ธปท. ระบุว่า ภาคการท่องเที่ยวยังคงเป็นภาคส่วนสำคัญที่ช่วยพยุงเศรษฐกิจภาคเหนืออยู่ โดยมีอัตราการเข้าพักขยายตัวจากช่วงเดียวกันของปีที่แล้ว 62.7% ท่ามกลางการจัดกิจกรรมส่งเสริมการท่องเที่ยวของหน่วยงานภาครัฐและเอกชน
ด้านเงินฝากของสาขาธนาคารพาณิชย์ ณ สิ้นเดือน ต.ค. ขยายตัว 4.7% แต่เงินให้สินเชื่อขยายตัวลดลงที่ 4.8% ชะลอลงต่อเนื่องเป็นเดือนที่ 17 ส่วนหนึ่งเป็นการชะลอลงของสินเชื่อเช่าซื้อรถยนต์ แต่สินเชื่อธนาคารพาณิชย์มีสัญญาณดีขึ้นจากยอดความต้องการสินเชื่อของธุรกิจค้าปลีกค้าส่ง โรงสีข้าว และแปรรูปเกษตร